18. schôdza NR SR - 12.deň - A. dopoludnia
Dátum: 2020-12-17
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

81. Vážený pán podpredseda, vážené kolegyne, vážení kolegovia, toto bude absurdná situácia, pretože Kotleba ide bojovať za pripomienky prezidentky Zuzany Čaputovej v parlamente. Ale viete prečo? Pretože jednoducho tie pripomienky pani prezidentky ukazujú zrkadlo, zrkadlo sociálnemu programu tejto vládnej koalície. A ja tu nebudem hovoriť nič viac, ja len prečítam odôvodnenie pani prezidentky, prečo nemôže súhlasiť s vami navrhovanou zákonnou úpravou a prečo dala svoje pripomienky a tie pripomienky vy jednoducho budete musieť akceptovať. Takže citujem z rozhodnutia prezidentky republiky Zuzany Čaputovej. „Medzi závažne nedostatky právnej úpravy dotácie v schválenom zákone, na ktoré považujem za nevyhnutné poukázať, patrí: Z nároku na dotáciu vypadne významný podiel detí v riziku chudoby, ktorých rodičia pritom nebudú mať nárok na zdvojnásobený daňový bonus. Podľa expertných odhadov Inštitútu finančnej politiky Ministerstva financií Slovenskej republiky aj Útvaru hodnoty za peniaze, ktoré boli publikované a na overenie poskytnuté Kancelárii prezidenta Slovenskej republiky, sitom prepadne takmer 47-tisíc detí, z toho viac ako 43-tisíc detí v riziku chudoby na základných školách. Ide pritom o odhad, ktorý nevychádza z modelovania novej situácie, ale z dát z fungovania systému pred zavedením univerzálnej dotácie na výchovu k stravovacím návykom, ku ktorému sa zákonodarca vracia. Konkrétne vychádza z administratívnych dát o množstve detí z domácností pod hranicou príjmu, ktorý zakladá nárok na daňový bonus, a počtu detí, ktoré mali nárok na adresnú dotáciu na výchovu k stravovacím návykom v roku 2017. To znamená v období, v ktorom platila identická úprava vymedzujúca hranicu nároku na daňový bonus aj dotáciu na výchovu k stravovacím návykom ako v schválenom zákone. Dá sa pritom predpokladať, že zhoršená sociálna situácia v roku 2020 zvýši počet detí s nárokom na dotovaný obed, ale zároveň zvýši aj počet detí, ktoré prepadnú pod príjmovú hranicu, kedy vzniká nárok na daňový bonus.“ No a teraz, vážení koaliční kolegovia a kolegyne, mi povedzte, s čím v odôvodnení pani prezidentky nesúhlasíte? S čím nesúhlasíte? Pretože ak po tomto, po tomto, čo pani prezidentka dala ako odôvodnenie do svojho rozhodnutia, budete silou-mocou tlačiť na prelomenie jej veta, tak naozaj nie je o nič iné, nejde o nič iné v tejto chvíli a v tomto hlasovaní ako o to, ukázať prezidentke republiky, kto je na Slovensku pánom. Ja tomu rozumiem, že sa vám nepáči, že prezidentka republiky nie je váš poslušný nejaký panáčik, s ktorým si ťaháte, ako chcete. Ja tomu rozumiem, že sa vám nepáči, že má názor možno na niektoré chaotické opatrenia Matoviča a jeho vlády iné a vy by ste chceli počuť, aby vás chválila. Ale to nie je dôvod na to, aby ste v takto kvalitne spracovanom rozhodnutí prezidentky republiky robili proste váš politický boj na úkor detí. Na úkor detí. Lebo vy keď, vy keď toto prelomíte za každú cenu svojou vládnou väčšinou, tak vy neublížite Čaputovej, vy ublížite tým deťom. A hovoríte, že to je od augusta. Do augusta, ak bude vládnuť psychopat naďalej, tak do augusta bude toľko ľudí v pásme chudoby, nie že ohrozených pásmom chudoby, pre tých, čo tomu rozumiete, ale priamo v pásme chudoby, že tu sa budú musieť iné záchranné siete budovať a nie sa báť toho, že nejaké dieťa bude mať obed zadarmo a ešte k tomu aj rodič dvojnásobný daňový bonus. A ja sa pýtam, čo je na tom zlé, že by dopredu sme sa pripravili na to, že bude horšie, lebo horšie bude aj vďaka vašej vláde, žiaľ, horšie bude. Jednoducho vy nemáte jeden odborný argument na to, aby ste spochybnili rozhodnutie prezidentky Zuzany Čaputovej. Nemáte. Vy máte len politikum, vy máte len svoju vlastnú ješitnosť. Možno nie vašu, možno Matovičovu osobne. Ale keď sa takto správate voči opozícii, chápem, nemáte nás radi, ani nás, ani SMER, ani HLAS, v poriadku. Ale veď predsa Zuzana Čaputová nie je ani smeráčka, ani hlasistka, ani fašistka, ako to vy nazývate. Či? Či? Či to už tak nie je? Či to už tak nie? Či už aj ona vám tak veľmi vadí, že jednoducho nie je to vaša vládna koalícia, nemôže to prejsť? Lebo ak ste dobre počúvali to, čo som čítal, to bolo odôvodnenie rozhodnutia prezidentky republiky, tam naozaj nie je ani jeden jediný argument, s ktorým by normálny, príčetný, aspoň trošku sociálne cítiaci a vnímajúci politik mohol nesúhlasiť. S tým proste musia všetci normálne cítiaci politici súhlasiť, čo prezidentka v tejto veci napísala. A vy ste tu okrem útokov na opozíciu, vážení kolegovia z koalície, dnes nič odborné k tej téme, k tomuto bodu programu schôdze Národnej rady nepovedali. Niektorí vaši kolegovia, dokonca aj kolegyne tu len proste vypustili obláčky dymu a ušli odtiaľto. Ale veď rozprávajme sa odborne, rozprávajme sa odborne o tom, čo prezidentka napísala zle vo svojom rozhodnutí. Lenže to by bola veľmi krátka debata, pretože ona tam zle naozaj nenapísala nič. A ja nechápem a nerozumiem, kam až môže zájsť tá vaša, to vaše presvedčenie o neomylnosti vašej vládnej politiky, keď vy už proste neakceptujete vôbec nikoho. Pre vás už ani priamo volený prezident republiky, v tomto prípade prezidentka republiky, priamo volená, ten najsilnejší mandát, pre vás to už nič neznamená. Tak aký vy máte vzťah k skutočnej demokracii? Aký vy máte vzťah k mandátu od voličov? Keď na jednej strane médiá, ktoré proste boli aj vašimi médiami a vás podporovali vo voľbách. o mandáte pani prezidentky nepochybujú a na druhej strane, keď vám napíše odborný názor na sociálnu otázku, ktorá sa bude dotýkať tých najnevinnejších, tých detí, ktoré nemôžu za to, že ich rodičia sú chudobní, tak idete sa z toho doslova, že, dá sa to až tak povedať, niektorí, nie všetci, vysmievať. Prečo to robíte? Kolegynka tu povie, nechcete ubližovať, nechcete ochudobňovať. Tak prečo potom tak strašne bojujete proti tomuto rozhodnutiu prezidentky? Prečo to jednoducho neodhlasujete? Áno, pani prezidentka, má to hlavu a pätu, aj tak to nebude až také sociálne, ako by sme chceli napríklad my, ale bude to lepšie ako to, čo je na stole dnes. Prijmime to, podporme návrh prezidentky republiky a potom sa rozprávajme ďalej do toho augusta, ako ešte viac zlepšiť ten sociálny, ten sociálny mechanizmus na ochranu tých detí z čoraz zväčšujúcej sa skupiny veľmi zle sociálne situovaných rodín, ktoré budú naďalej vďaka vašim opatreniam prichádzať o prácu a prichádzať o výplaty. Prečo sa k tomu nemôžte a neviete postaviť takto konštruktívne? Prečo hľadáte za každú cenu konflikt úplne s každým? Prečo? Nie je to môj návrh, nie je to náš návrh, nie je naša prezidentka, a napriek tomu tu stojím a bojujem za to, aby boli schválené pripomienky pani prezidentky z jedného jediného dôvodu, že sú dobré, že sú dobré a my hovoríme, my budeme vždy hlasovať za každú jednu vec, ktorá je dobrá pre Slovensko, ktorá je dobrá pre ľudí bez ohľadu na to, kto ju predkladá. A dnes to tu predkladá samotná prezidentka republiky a namiesto toho, aby sme povedali áno, situáciu to zlepšuje, poďme to ako prvý krok prijať a poďme sa o tom rozprávať, tak vládni poslanci tu pľujú žlč a kypia alebo penia síru. Naozaj si predstavujete, že takto má vyzerať tá konštruktívna, seriózna politika? Naozaj si to takto predstavujete? Do konfliktu s každým, aj s prezidentkou, za každú cenu? Ja si myslím, kolegovia, kolegyne, že ešte stále si to môžte premysleť, ešte stále o tom môžte porozmýšľať. Ďakujem pekne.